Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2022/C 183/10)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„BOLGHERI“

PDO-IT-A1348-AM02

Datum obvestila: 8. februar 2022

OPIS ODOBRENIH SPREMEMB IN RAZLOGI ZANJE

1. Bolgheri bianco – Navedba sort vinske trte, iz katerih je pridobljeno vino

OPIS

Mešanica sort vinske trte za vrsto vina bolgheri bianco [belo vino]:

Vermentino 0–70 %;

Sauvignon: 0–40 %;

Trebbiano toscano: 0–40 %.

V vinogradih se lahko uporabljajo tudi druge sorte belega grozdja, ki so primerne za gojenje v Toskani, samostojno ali v kombinaciji, vendar največ do 30 %.

Spremeni se, kot sledi:

Kontrolirana označba porekla „Bolgheri“ bianco se uporablja za vino, pridobljeno iz grozdja, ki izvira iz vinogradov, v katerih se na posameznem kmetijskem gospodarstvu pridelujejo naslednje sorte:

Vermentino 0–100 %;

Sauvignon: 0–100 %;

Viognier: 0–100 %.

V vinogradih se lahko uporabljajo tudi druge sorte belega grozdja, ki so primerne za gojenje v Toskani, samostojno ali v kombinaciji, vendar največ do 40 %.

RAZLOGI:

Kombinacija sort je bila posodobljena tako, da odraža sedanje in dejanske razmere ter omogoča razvoj vrste, kot je bolgheri bianco.

Sorte trebbiano v Bolgheriju že leta ne sadijo več, medtem ko sta sauvignon blanc in viognier postala glavni sorti belega grozdja takoj za sorto vermentino. Zato sta bili po opravljenih poskusih, ki so dali odlične rezultate kakovosti, v kombinacijo sort grozdja za vrsto belega vina dodani sorti grozdja sauvignon blanc in viognier.

ODDELKI ENOTNEGA DOKUMENTA IN SPECIFIKACIJE PROIZVODA, NA KATERE VPLIVA SPREMEMBA:

— ENOTNI DOKUMENT: Oddelek 7 – Sorte vinske trte

— SPECIFIKACIJA PROIZVODA: Člen 2 – Kombinacije sort – Točka 1

2. Dodatne sorte grozdja

OPIS:

Naslednji odstavek in ustrezni seznam dodatnih sort grozdja, ki se lahko uporabljajo za proizvodnjo vin z ZOP „Bolgheri“, sta bila črtana.

„V Prilogi 1 so navedene dodatne sorte, ki se lahko uporabljajo za proizvodnjo zgoraj navedenih vin, kot so vpisane v nacionalni register sort vinske trte za vinsko grozdje, ki je bil odobren z ministrskim odlokom z dne 7. maja 2004 (objavljen v italijanskem uradnem listu št. 242 z dne 14. oktobra 2004), kakor je bil spremenjen.“

RAZLOGI:

Ker so dodatne sorte grozdja, ki se lahko uporabljajo za proizvodnjo vin z ZOP „Bolgheri“, tiste, ki so navedene kot primerne za gojenje v regiji Toskana, je bil seznam teh dodatnih sort črtan iz specifikacije proizvoda.

ODDELKI ENOTNEGA DOKUMENTA IN SPECIFIKACIJE PROIZVODA, NA KATERE VPLIVA SPREMEMBA:

— ENOTNI DOKUMENT: Sprememba ne vpliva na noben oddelek.

— SPECIFIKACIJA PROIZVODA: Člen 2 – Kombinacije sort – Točka 5

3. Največji donos vina iz predelanega vina

OPIS:

Naslednji odstavek se nanaša na odstotek grozdja, predelanega v vino:

„Največji donos končnega vina iz grozdja ne sme presegati 65 % za ‚Bolgheri‘ bianco, vermentino in sauvignon. Če presega to mejo, vendar ne presega 70 %, se za presežek ne uporablja kontrolirana označba porekla. Pri presežku nad 70 % se upravičenost do kontrolirane označbe porekla izgubi za celoten pridelek.“

Spremeni se, kot sledi:

„Največji donos končnega vina iz grozdja ne sme presegati 70 % za ‚Bolgheri‘ bianco, vermentino in sauvignon. Če presega to mejo, vendar ne presega 75 %, se za presežek ne uporablja kontrolirana označba porekla. Pri presežku nad 75 % se upravičenost do kontrolirane označbe porekla izgubi za celotno serijo.“

RAZLOGI:

Povečanje donosa za bele sorte s 65 % na 70 % potrjuje, da je grozdje zelo produktivno, zlasti sorta vermentino, kar potrjujejo številne študije in raziskave, ki so pokazale tudi, da večji donos ne vpliva na kakovost proizvoda. 70-odstotni donos predelave je enak donosu, določenemu za druge glavne označbe, pri katerih se uporabljajo iste sorte vinske trte, kot se uporabljajo za proizvodnjo vin z ZOP „Bolgheri“.

ODDELKI ENOTNEGA DOKUMENTA IN SPECIFIKACIJE PROIZVODA, NA KATERE VPLIVA SPREMEMBA:

— ENOTNI DOKUMENT: Oddelek 5 – pododdelek 5.2 — Največji donosi.

— SPECIFIKACIJA PROIZVODA: Člen 5 – Standardi pridelave vina – Točka 5 (zadnji odstavek).

4. Organoleptične lastnosti:

OPIS:

Opis organoleptičnih lastnosti, zlasti barva, ob sprostitvi v uporabo naslednjih vrst:

„‚Bolgheri‘ bianco [belo vino]:

Barva: slamnato rumena;

Bolgheri vermentino:

Barva: slamnato rumena;

Bolgheri sauvignon:

Barva: slamnato rumena.“

Spremeni se, kot sledi:

„‚Bolgheri‘ bianco [belo vino]:

Barva: od slamnato rumene do različno intenzivne zlato rumene.

Bolgheri vermentino:

Barva: od slamnato rumene do različno intenzivne zlato rumene.

Bolgheri sauvignon:

Barva: od slamnato rumene do različno intenzivne zlato rumene.“

RAZLOGI:

V preteklih letih je bila običajna praksa predelave vina v zelo kratkih obdobjih v jeklenih posodah, da bi bila vina pripravljena v letu po trgatvi. V zadnjem času se zlasti pri vrsti bolgheri bianco in drugih vrstah z navedbo bele sorte vinske trte vse bolj razširjajo postopki, kot sta maceracija s kožicami in obdelava v sodih, tudi za daljše časovno obdobje. To ni vodilo le v višjo koncentracijo barve, temveč tudi v globlje odtenke rumene barve. Glede na to in tudi zaradi vse pogostejše uporabe drugih sort v mešanici, predvsem sorte viognier, se ni zdelo primerno, da bi barvni spekter omejili le na slamnato rumeno barvo; to bi bilo v sedanjih okoliščinah zelo omejujoče.

ODDELKI ENOTNEGA DOKUMENTA IN SPECIFIKACIJE PROIZVODA, NA KATERE VPLIVA SPREMEMBA:

— ENOTNI DOKUMENT: Oddelek 4 – Opis vina.

— SPECIFIKACIJA PROIZVODA: Člen 6 – Značilnosti vina ob sprostitvi v uporabo

5. Širša geografska enota, v kateri se nahaja območje zaščitene označbe porekla – Označevanje

OPIS:

Dodana je bila obveznost, da se na etiketi poleg imena širše geografske enote „Toscana“ (Toskana) navede tudi ime zaščitene označbe porekla „Bolgheri“, in sicer z naslednjim besedilom:

„Na etiketah na steklenicah ali drugih posodah, v katerih so pakirana vina ‚Bolgheri‘, mora biti naveden geografski izraz ‚Toscana‘, kot sledi:

(a) beseda ‚Toscana‘ mora biti navedena s črkami, ki so za največ polovico manjše od črk, uporabljenih za označbo ‚Bolgheri‘;

(b) Beseda ‚Toscana‘: — mora biti v istem vidnem polju kot obvezni podatki, neposredno pod označbo ‚Bolgheri‘, posebnim tradicionalnim izrazom ‚kontrolirana označba porekla‘ in ustreznim izrazom, ki označuje vrsto (superiore/rosso/vermentino/bianco/sauvignon); — če se dodatno pojavi – neobvezno – zunaj zgoraj navedenega vidnega polja, mora biti kljub temu povezana z označbo ‚Bolgheri‘ ter navedena pod imenom ‚Bolgheri‘ in morebitnimi drugimi izrazi (posebni tradicionalni izraz ‚kontrolirana označba porekla‘ in izrazi, ki označujejo vrsto).

Vendar lahko podjetja, ki imajo na dan začetka veljavnosti nacionalne odločbe o spremembi še vedno zaloge etiket, na katerih ni označbe ‚Toscana‘, te etikete uporabijo za pakiranje serij vina, pridobljenega iz letnika 2021 in prejšnjih letnikov.“

RAZLOGI:

Uporabljena je bila možnost iz člena 55 Uredbe (EU) 2019/33. Dodatek omogoča, da se končnemu uporabniku zagotovijo natančne informacije o geografskem poreklu vin. Sprejeta je bila odločitev, da bo uporaba geografskega izraza „Toscana“ obvezna, da se zagotovi dosledno označevanje proizvodov.

ODDELKI ENOTNEGA DOKUMENTA IN SPECIFIKACIJE PROIZVODA, NA KATERE VPLIVA SPREMEMBA:

— ENOTNI DOKUMENT: Oddelek 9 – Bistveni dodatni pogoji (pakiranje, označevanje, ostale zahteve)

— SPECIFIKACIJA PROIZVODA: Člen 7 – Označevanje, poimenovanje in predstavitev – točka 5

6. Nadzorni organ

OPIS:

Nadzorni organ se je spremenil in je zdaj naslednji:

Ime in naslov:

VALORITALIA s.r.l Via Venti Settembre 98/G 00185 Rim (RM) ITALY

Operativni urad za zadevne nadzorne dejavnosti:

Via Salita del Presidio 2 58054 Scansano (GR) ITALY

RAZLOGI:

To odločitev je sprejelo združenje proizvajalcev vin z ZOP „Bolgheri“, sprejeta pa je bila v skladu z zakonodajo EU in nacionalno zakonodajo.

ODDELKI ENOTNEGA DOKUMENTA IN SPECIFIKACIJE PROIZVODA, NA KATERE VPLIVA SPREMEMBA:

— ENOTNI DOKUMENT: Sprememba ne vpliva na noben oddelek.

— SPECIFIKACIJA PROIZVODA: Člen 10 – Podatki o nadzornem organu

ENOTNI DOKUMENT

1. Ime proizvoda

Bolgheri

2. Vrsta geografske označbe

ZOP – zaščitena označba porekla

3. Kategorije proizvodov vinske trte

1. Vino

4. Opis vin

1. Bolgheri bianco [belo vino]

KRATEK OPIS

barva: od slamnato rumene do različno intenzivne zlato rumene.

Vonj: žlahten, nežen.

Okus: suh, harmoničen, poln;

Najmanjši volumenski delež skupnega alkohola: 11,00 %;

najmanjši ekstrakt brez sladkorja: 16,0 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 4,50 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 18,00 Najvišja vsebnost skupnega žveplovega dioksida (v miligramih na liter)

2. Bolgheri vermentino

KRATEK OPIS

barva: od slamnato rumene do različno intenzivne zlato rumene.

Vonj: nežen, prepoznaven.

Okus: suh, harmoničen, nežen.

Najmanjši volumenski delež skupnega alkohola: 11,00 %;

najmanjši ekstrakt brez sladkorja: 18,0 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU. Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 4,50 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 18,00 Najvišja vsebnost skupnega žveplovega dioksida (v miligramih na liter)

3. Bolgheri sauvignon

KRATEK OPIS

barva: od slamnato rumene do različno intenzivne zlato rumene.

Vonj: nežen, prepoznaven, rahlo aromatičen.

Okus: suh, harmoničen.

Največji delež skupnega alkohola: 10,5 %;

najmanjši ekstrakt brez sladkorja: 18,0 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 4,50 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 18,00 Najvišja vsebnost skupnega žveplovega dioksida (v miligramih na liter)

4. Bolgheri rosato [roze]

KRATEK OPIS

barva: rožnata.

Vonj: nežen vinski vonj.

Okus: suh, harmoničen.

najmanjši volumenski delež skupnega alkohola: 11,50 %;

najmanjši ekstrakt brez sladkorja: 18,0 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 4,50 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 18,00 Najvišja vsebnost skupnega žveplovega dioksida (v miligramih na liter)

5. Bolgheri rosso [rdeče vino]

KRATEK OPIS

barva: rubinasto rdeča do granatna.

Vonj: zelo vinski.

Okus: suh, harmoničen.

najmanjši volumenski delež skupnega alkohola: 11,50 %;

najmanjši ekstrakt brez sladkorja: 22,0 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 4,50 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 20,00 Najvišja vsebnost skupnega žveplovega dioksida (v miligramih na liter)

6. Bolgheri rosso superiore in bolgheri z navedbo „vigna“

KRATEK OPIS

barva: intenzivna rubinasto rdeča ali granatna.

Vonj: vinski, bogat in eleganten.

Okus: suh, poln, robusten in harmoničen z dobro elegantno strukturo.

Najmanjši volumenski delež skupnega alkohola: 12,50 %;

najmanjši ekstrakt brez sladkorja: 24,0 g/l.

Vsi analitski parametri, ki niso navedeni v spodnji preglednici, so skladni z omejitvami iz nacionalne zakonodaje in zakonodaje EU.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin 4,50 grama na liter, izraženega kot vinska kislina Najvišja vsebnost hlapnih kislin (v miliekvivalentih na liter) 20,00 Najvišja vsebnost skupnega žveplovega dioksida (v miligramih na liter)

5. Enološki postopki

5.1. Posebni enološki postopki

—

5.2. Največji donosi

1. Bolgheri bianco, bolgheri vermentino in bolgheri sauvignon 12 000 kilogramov grozdja na hektar

2. Bolgheri bianco, bolgheri vermentino in bolgheri sauvignon 84 hektolitrov na hektar

3. Bolgheri rosso, bolgheri rosato 9 000 kilogramov grozdja na hektar

4. Bolgheri rosso, bolgheri rosato 63 hektolitrov na hektar

5. Bolgheri rosso superiore in bolgheri z navedbo „vigna“ 8 000 kilogramov grozdja na hektar

6. Bolgheri rosso superiore in bolgheri z navedbo „vigna“ 56 hektolitrov na hektar

6. Razmejeno geografsko območje

Grozdje, ki se uporablja za proizvodnjo vin z zaščiteno označbo porekla „Bolgheri“, mora biti pridelano znotraj upravnih meja občine Castagneto Carducci, natančneje na območju Bolgheri v pokrajini Livorno v deželi Toskana, razen na območju zahodno od državne ceste Aurelia (stara cesta).

7. Sorte vinske trte

Cabernet franc N. – cabernet

Cabernet sauvignon N. – cabernet

Merlot N.

Sangiovese N.

Sangiovese N. – sangioveto

Sauvignon B.

Syrah N. – shiraz

Vermentino B.

Viogner B.

8. Opis povezav

BOLGHERI

Analiza tal in bioklimatskih kazalnikov kaže, da se Bolgheri lahko kosa z najboljšimi rastišči na svetu. Območje se razteza vzdolž Tirenske obale in je obdano z amfiteatersko oblikovanim hribovjem, ki pozimi ščiti pred mrazom, poleti pa krepi blagodejni učinek morja. Tla so zelo raznolika, saj je na območju 27 različnih tipov tal, kar daje vinom izrazito kompleksnost.

Čeprav se vinska trta na tem območju goji že tisočletja, so se današnje enološke prakse začele utrjevati v osemdesetih letih prejšnjega stoletja, predvsem na podlagi gojenja francoske trte, ki jo je leta 1944 v regijo prinesel markiz Mario Incisa della Rocchetta.

Človekova dejavnost na območju Bolgheri je omogočila optimalno izbiro „sorte vinske trte na osnovno enoto rastišča glede na vrsto tal“. V tem pogledu so se tako bele kot rdeče sorte, vključene v kombinacijo sort grozdja v specifikaciji, glede kakovosti izkazale za najboljšo izbiro za to območje. Poleg tega je človeški dejavnik vplival na vse odločitve glede pridelave, in sicer: gojitvena oblika ne sme biti ekstenzivna, temveč mora vključevati špalir s kordonskim obrezovanjem ali obrezovanjem po sistemu guyot; razdalje sajenja morajo zagotavljati dovolj veliko gostoto, da se zadrži presežna proizvodnja, prav tako pa tudi način obrezovanja; genski material se izbere ob upoštevanju značilnosti tal in mikroklime; uporabljajo se pristne in nespremenljive pridelovalne prakse kakovostnega vinogradništva; na podlagi izkušenj se lahko izvede le namakanje v nujnih primerih. Vino se prideluje po tradicionalnih postopkih, ki so se sčasoma uveljavili na lokalnem območju za proizvodnjo rdečih vin, pri čemer se ustrezno razlikuje med osnovnimi vini „Bolgheri“ in bolj strukturiranimi vini vrste superiore, katerih proizvodnja vključuje posebna obdobja obdelave in rafiniranja v sodih in steklenicah. Bela in roze vina se pridelujejo s postopki, ki so primerni za pridobivanje svežih, aromatičnih in harmoničnih vin.

Posebna topografija območja Bolgheri in posledične kmetijsko-podnebne značilnosti omogočajo, da grozdje v celoti in enakomerno dozori. Raznolikost tal je ključni dejavnik, ki zagotavlja kompleksnost in obstojnost pridelanih vin, kar je značilno za visokokakovostna vina.

Kakovost vin z območja Bolgheri je vedno rezultat skupnega delovanja različnih proizvodnih dejavnikov, ki delujejo na različnih ravneh. Pri izbiri pridelovalnih območij se razlikuje med zemljišči, ki so najprimernejša za pridelavo rdečih vin, in zemljišči, ki so najprimernejša za pridelavo belih vin. Dejavniki, povezani z zemljepisno širino in njenim vplivom na dnevno cikličnost in sončno sevanje, skupaj z orografskimi dejavniki (naklon, izpostavljenost in vidik) oblikujejo topoklimo.

S tem je potrjeno sovplivanje med človeškim dejavnikom in okoljem, saj so pridelana vina rezultat tistega, kar je bilo pridobljeno v vinogradih, in nanje ne vpliva poznejša predelava, ki ne glede na okolje standardizira proizvode.

9. Bistveni dodatni pogoji (pakiranje, označevanje, ostale zahteve)

Stekleničenje na razmejenem geografskem območju.

Pravni okvir:

zakonodaja EU

Vrsta dodatnega pogoja:

stekleničenje na razmejenem geografskem območju.

Opis pogoja:

Stekleničenje mora potekati na upravnem območju občine Castagneto Carducci. Stekleničenje mora potekati na zgoraj navedenem geografskem območju, da se zagotovijo kakovost in ugled, poreklo proizvoda in učinkovitost nadzora.

Da bi zaščitili že uveljavljene pravice gospodarskih subjektov, ki tradicionalno opravljajo stekleničenje zunaj občine Castagneto Carducci, se lahko pod pogoji, določenimi z nacionalno zakonodajo, izdajo posamezna dovoljenja.

Ime širše geografske enote, v kateri se nahaja območje označbe porekla

Pravni okvir:

zakonodaja EU

Vrsta dodatnega pogoja:

dodatne določbe o označevanju

Opis pogoja:

„Na etiketah na steklenicah ali drugih posodah, v katerih so pakirana vina z ZOP „Bolgheri“, mora biti naveden geografski izraz „Toscana“, kot sledi:

(a) beseda „Toscana“ mora biti navedena s črkami, ki so za največ polovico manjše od črk, uporabljenih za označbo „Bolgheri“;

(b) Beseda „Toscana“: — mora biti v istem vidnem polju kot obvezni podatki, neposredno pod označbo „Bolgheri“, posebnim tradicionalnim izrazom „kontrolirana označba porekla“ in ustreznim izrazom, ki označuje vrsto (superiore/rosso/vermentino/bianco/sauvignon); — če se dodatno pojavi – neobvezno – zunaj zgoraj navedenega vidnega polja, mora biti kljub temu povezana z označbo „Bolgheri“ ter navedena pod imenom „Bolgheri“ in morebitnimi drugimi izrazi (posebni tradicionalni izraz „kontrolirana označba porekla“ in izrazi, ki označujejo vrsto).

Leto pridelave grozdja

Pravni okvir:

zakonodaja EU

Vrsta dodatnega pogoja:

dodatne določbe o označevanju

Opis pogoja:

Leto pridelave grozdja mora biti natisnjeno na etiketi steklenic ali drugih vsebnikov, ki vsebujejo vina z zaščiteno označbo porekla „Bolgheri“.

Vsebniki in zapirala

Pravni okvir:

zakonodaja EU

Vrsta dodatnega pogoja:

dodatne določbe o označevanju

Opis pogoja:

1 — VSEBNIKI:

vino z ZOP „Bolgheri“ se lahko potrošniku proda le v posodah z naslednjo prostornino (v litrih): 0,375, 0,750, 1,500, 3,000, 6,000, 9,000 in 12,000.

Za vina „Bolgheri“ rosso in rosso superiore je treba uporabljati steklenice iz temnega stekla tipa bordeaux.

Steklenice ali drugi vsebniki s prostornino, manjšo od 5 litrov, ki se uporabljajo kot embalaža pri prodaji vina „Bolgheri“, morajo biti primerni za vrhunsko vino, tudi po videzu.

ZAPIRALA:

Vsebniki, ki se uporabljajo za prodajo vina „Bolgheri“ rosso superiore, morajo biti zaprti s standardnimi plutovinastimi zamaški.

Za vse druge vrste so dovoljeni sistemi zapiranja, ki jih določa veljavna zakonodaja.

Povezava do specifikacije proizvoda

https://www.politicheagricole.it/flex/cm/pages/ServeBLOB.php/L/IT/IDPagina/17797

(1) UL L 9, 11.1.2019, str. 2.